Foto: Wikipedia.org

„Na zahtev kuće Politika novine i magazini (PNM), NBS povukla je digitalizovana izdanja lista ‘Politika’ za period do 1941. godine, a koji je niz godina bio na raspolaganju našim onlajn korisnicima“, objavljeno je na sajtu NBS-a.

Na pitanje UNS-a po kom zakonskom osnovu i zašto je PNM zahtevala da se povuku digitalizovana izdanja ovoga lista do 1941. godine, direktorka PNM-a Mira Glišić Simić nije odgovorila.

UNS je pitao načelnicu odeljenja za razvoj digitalne biblioteke i mikrografiju Tamaru Butigan Vučaj sa kojim obrazloženjem je PNM zahtevala od Narodne biblioteke da ova izdanja budu uklonjena, ali ni ona nije odgovorila.

Kako UNS saznaje danas će biti održan Upravni odbor NBS-a na kojem će biti reči i o uklanjanju lista „Politika“ iz digitalnog arhiva Narodne biblioteke, a javnost će nakon toga, biti obaveštena o ovom slučaju.

Izdanja lista „Politika“ do 1941. godine, kako stoji na sajtu NBS-a, moći će da se koriste u čitaonicama NBS-a.

U Zakonu o autorskim i srodnim pravima u članu 45 stoji da je dozvoljeno „bez dozvole autora i bez plaćanja autorske naknade umnožavanje dela od strane javnih biblioteka…“.

Podsetimo, zajedničkim projektom „Politike“ i NBS-a 2006. godine izdanja lista „Politika“ od 1904. do 1941. godine postala su deo elektronskog arhiva NBS –a, kao i Politike onlajn.

Cilj ovog projekta kako je tada ovaj list objavio bilo je „očuvanje i arhiviranje lista „kao ekskluzivnog i eminentnog predstavnika srpske kulture i baštine“.

Inače, na sajtu „Politike“ u rubrici „Arhiva“ su tekstovi lista od 2006. godine do danas. Pojedinačna izdanja na sajtu ovoga lista korisnici ne mogu da listaju, kao što su ranije mogli na elektronskoj stranici NBS-a.

Primerci „Politike“ u digitalnoj arhivi NBS-a mogli su i da se pretražuju besplatno, po datumu izdanja.

Govoreći o digitalizaciji lista tadašnja glavna i odgovorna urednica lista „Politika“ Ljiljana Smajlović rekla je da ona „predstavlja zanimljivo putovanje u prošlost, u sociološkom, političkom i fenomenološkom smislu“.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se